মাননীয়া প্রধানমন্ত্রী অথবা অন্যান্য সচেতন মানুষ যারা আছেন, আবদুর রাজ্জাকের মৃত্যু আমাদের সকলের চোখে আঙ্গুল দিয়ে দেখিয়ে দিয়ে গেলো, সময় কারো জন্য বসে থাকেনা। দেখিনা কি হয়, দেখা যাক কি করতে পারি টাইপ চিন্তা করতে করতেই সময় বয়ে যায়, কাজের কাজ কিছুই হয়না। সকলেই জানি যে মানুষ মরনশীল, আর তা পরম সত্যি বলেই একদিন না একদিন সকলকেই মরিতে হইবে। আমাকেও মরিতে হবে, তোমাকেও মরিতে হবে। তাহলে তুমি বেঁচে থাকতেই তোমার প্রতি আমার কর্তব্যটুকু করা উচিৎ এবং আমিও বেঁচে থাকতেই আমার যা প্রাপ্য তা পেলে মৃত্যুর আগে আর কোন আক্ষেপ থাকবেনা। খুবই খারাপ লেগেছে যখন পত্রিকান্তরেই জেনেছি যে আবদুর রাজ্জাক তাঁর সুহৃদ তোফায়েল আহমেদ বা সুরঞ্জিত সেনগুপ্তের কাছে উনার মনোবেদনার কথা বলে গেছেন। কি অসম্ভব রুচিশীল ব্যাক্তিত্বের অধিকারী হলে পরে নিজের দুঃখ বা হতাশার কথা ঢেঁড়া পিটিয়ে বলে যাননি, বলে গেছেন এমন মানুষদের কাছেই, যাঁরা তাঁর মতই একই আদর্শে দিক্ষীত। তাঁরা কেউই ব্যক্তিলোভে পড়ে রাজনীতি করতে আসেন নাই। নিজেদের কত ত্যাগের বিনিময়ে তবে এই অবস্থানে এসে পৌঁছেছেন। সামরিক শাসনামলেই সুরঞ্জিত সেন বাবুর বাড়ীতে আর্মী প্রবেশ করেছিল, কি তান্ডব তারা সেদিন করেছিল যার দায় মিটাতে হচ্ছে উনার ছেলেকে। উনার এক সাক্ষাৎকার পড়েই জেনেছিলাম যে উনার ছেলেটা ঐদিনের মানসিক চাপ সইতে পারেনি, মানসিকভাবে কিছুটা প্রতিবন্ধী হয়ে গেছে।